Klaus Kjær (DF), 2001-02-07:
Det er relevant, at spørgsmålet om fuld omkostningsgodtgørelse i skattesager, hvor borgeren får fuld medhold, på ny rejses.
Beslutningsforslaget er en videreførelse af den debat, som var i gang i forbindelse med lovforslag nr. L 267, hvor godtgørelsesprocenterne blev forhøjet, således at disse i dag udgør 50 pct., uanset om skatteborgeren vinder eller taber sagen over for skattemyndigheden, og 85 pct. i tilfælde af sager, der videreføres af skattemyndighederne på grund af deres principielle karakter.
Dengang stemte Dansk Folkeparti for lovændringen, idet vi fandt, at forhøjelsen af godtgørelsesprocenten var et skridt i den rigtige retning.
Dengang som nu vil Dansk Folkeparti fortsat påpege, at det er stødende for retssikkerheden, at der ikke gives omkostningsgodtgørelse i tilfælde, hvor skatteborgeren får fuldt medhold i sagen.
Det forekommer fortsat ikke rimeligt, at en skatteyder, som har ofret måske hundrede tusinder af kroner, og som efter en årelang kamp med skattemyndighederne vinder sagen, alligevel af egen lomme må betale halvdelen af omkostningerne.
Skatteborgeren fik ret, men skatteborgeren har ikke noget at have retten i.
Den gældende ordning vender den tunge ende nedad, idet det alene vil være den skatteborger eller den virksomhed, som har råd til at føre en skattesag, der i realiteten har mulighed for at efterprøve sagen ved domstolene. Den almindelige skatteborger vil, uanset hvor meget han mener at have ret, i realiteten ikke kunne få efterprøvet sin sag, fordi han ikke har råd til at løbe selv den mindste risiko for, at han taber sagen.
Man må således konstatere, at der gælder en anden retssikkerhed for den lille skatteborger end den, der gælder for en velbeslået skatteborger eller en større virksomhed med det økonomiske grundlag i orden.
Ved behandlingen af L 267 fra sidste folketingssamling foreslog Dansk Folkeparti, at i de tilfælde, hvor skatteborgeren får delvis medhold, kunne løsningen være en forholdsmæssig fordeling af omkostningsgodtgørelsen i forhold til, i hvilket omfang beløbsmæsigt skatteborgeren fik medhold.
Det er en holdning, som Dansk Folkeparti fortsat vil støtte, men beslutningsforslaget fra Frihed 2000 opererer ikke med den mulighed.
Forslagsstillerne medgiver da også, at beslutningsforslaget ikke giver udtryk for den mest optimale situation, der kan ønskes for skatteborgeren, men at en ordning som foreslået i B 97 administrativt vil være til at håndtere.
Vi er enige med forslagsstillerne i, at fuld omkostningsgodtgørelse for skattesager, der bliver vundet af skatteborgeren, vil være medvirkende til, at skattemyndighederne i højere grad tvinges til at træffe de rigtige afgørelser fra starten, i hvert fald overveje deres afgørelser grundigere og måske lade tvivlen komme skatteborgeren til gode.
Vi er også enige med forslagsstillerne i, at officialprincippet ikke yderligere svækkes, som omkostningsudvalget har peget på, når myndighederne ikke i samme grad føler sig forpligtet til at finde de oplysninger, der taler for borgerens sag, når denne har en rådgiver ved sin side.
Allerede i dag opleves officialprincippet af borgerne som ikkeeksisterende.
Dansk Folkeparti vil støtte forslaget om 100 pct. omkostningsgodtgørelse i tilfælde, hvor skatteborgeren får fuldt medhold, men vi havde dog gerne set, at der også i tilfælde, hvor skatteyderen får delvis medhold, bør kunne indrømmes en højere godtgørelsesprocent end 50, alt efter i hvilket omfang skatteborgeren nu får medhold.
Beslutningsforslaget er dog et skridt i den rigtige retning i forhold til de eksisterende regler, og vi kan støtte forslaget.